《和三唐人惠山诗 其二》
明代·邹迪光

金仙栖石龛，珠宫结灵樾。黄叶樵路深，绿苔人履绝。

岩花见空色，山云悟生灭。客来啸远风，僧行踏凉月。

香灯十地明，宝铎四天发。已是都率宫，讵想襄城辙。

作者简介：常州府无锡人，字彦吉，号愚谷。万历二年进士。官至湖广副使。年四十，罢官。工诗画，卒年七十余。有《郁仪楼集》、《调象庵集》、《石语斋集》、《文府滑稽》。